**Ministru kabineta noteikumu projekta “Grozījumi Ministru kabineta 2009.gada 20.janvāra noteikumos Nr.60 ”Noteikumi par obligātajām prasībām ārstniecības iestādēm un to struktūrvienībām”” (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2009.gada 20.janvāra noteikumos Nr.60 ”Noteikumi par obligātajām prasībām ārstniecības iestādēm un to struktūrvienībām”” (turpmāk **-** noteikumu projekts) mērķis ir precizēt obligāto prasību normas, kuras nav attiecināmas uz optometristu kabinetu. Projekta spēkā stāšanās laiks atbilstoši Oficiālo publikāciju un tiesiskās informācijas likumam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārstniecības likuma 55.panta otrā daļa.Veselības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar 2016.gada 22.decembra grozījumiem Ārstniecības likumā, sākot ar 2020.gada 1.janvāri funkcionālo speciālistu saraksts papildināts ar optometristu (45.1 pants). Līdz ar to optometrists ir ārstniecības persona, kas ieguvusi otrā līmeņa profesionālo augstāko medicīnisko izglītību un darbojas atbilstoši savai kompetencei ārstniecībā. Ņemot vērā Ārstniecības likumā noteikto, ka ārstniecības persona nodarbojas ar ārstniecību ārstniecības iestādē, no 2020.gada 1.janvāra optometrista kabineti ir jāreģistrē kā ambulatora ārstniecības iestāde. Obligāti izpildāmas prasības ārstniecības iestādēm un to struktūrvienībām nosaka Ministru kabineta 2009.gada 20.janvāra noteikumi Nr.6o “Noteikumi par obligātajām prasībām ārstniecības iestādēm un to struktūrvienībām” (turpmāk - Noteikumi). Lai ārstniecības iestādi varētu reģistrēt Veselības inspekcijas Ārstniecības iestāžu reģistrā, Noteikumi paredz, ka ārstniecības iestādei jānodrošina normu izpilde, kuras noteiktas Noteikumu vispārīgajās prasībās, kā arī jāizpilda prasības ambulatorajām ārstniecības iestādēm atbilstoši pakalpojuma sniedzēja kompetencei. Lai optometristu kabinets varētu izpildīt Noteikumu prasības atbilstoši tā kompetencei, nepieciešams veikt precizējošus grozījumus Noteikumu 26.2 punktā un 27.punkta ievaddaļā.Noteikumu 26.punkts nosaka ambulatorās ārstniecības iestādes aprīkojumu, kurš nepieciešams neatliekamās medicīniskās palīdzības sniegšanai. Optometrista kabinetā tiek sniegti tikai optometrista pakalpojumi un tie nav orientēti uz citu veselības aprūpes pakalpojumu sniegšanu, kuru sniegšanas gadījumā varētu rasties nepieciešamība neatliekamās medicīniskās palīdzības nodrošināšanai. Pamatojoties uz minēto, noteikumu projekts paredz papildināt Noteikumu 26.2 punktu, nosakot, ka arī optometrista kabinetam nepiemēro obligātu prasību nodrošināt prakses vietu ar visu 26.punktā minēto ierīču klāstu neatliekamās medicīniskās palīdzības sniegšanai. Vienlaikus noteikumu projekts papildina arī 27.punkta ievaddaļu ar nosacījumu, ka šajā punktā minētais aprīkojums nav attiecināms uz optometrista praksi kā obligāta prasība.  |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Latvijas Optometristu un optiķu asociācija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Optometristi, Veselības inspekcija |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums administratīvo slogu neietekmē un tiks īstenots no esošajiem administratīvajiem resursiem. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Paziņojums par noteikumu projekta izstrādi 2020.gada 3.janvārī ievietots Veselības ministrijas tīmekļa vietnē [www.vm.gov.lv](http://www.vm.gov.lv) sadaļā “Sabiedrības līdzdalība”, aicinot sabiedrību piedalīties projekta sabiedriskajā apspriedē. 2020.gada 23.janvārī sabiedriskajā apspriedē no nevalstiskām organizācijām piedalījās pārstāvji no Latvijas Optometristu un optiķu asociācijas (turpmāk - LOOA).  |
| 3. | Sabiedrības līdzdalības rezultāti | Sabiedrības iebildumi un priekšlikumi par noteikumu projektu ievietoti Veselības ministrijas tīmekļa vietnē www.vm.gov.lv sadaļā “Sabiedrības līdzdalība”.Veselības ministrija neatbalsta LOOA ierosinājumu Noteikumu papildināšanai ar jaunu punktu, kas pagarinātu pārejas periodu vides pieejamības prasību nodrošināšanai personām ar funkcionāliem traucējumiem vēl par gadu. Diskusiju laikā 2016.gadā par Ārstniecības likuma normu grozījumiem, t.i. funkcionālo speciālistu saraksta papildināšanu ar optometristu, optometristu pārstāvji informēja, ka 3 gadu pārejas periods (2017.-2019.gads) ir pietiekošs laiks, lai izpildītu spēkā esošo normatīvo aktu prasības, un optometrists ar 2020.gada 1.janvāri varētu strādāt kā ārstniecības persona, kura darbojas atbilstoši savai kompetencei. Minētās prasības ir attiecināmas arī uz Noteikumu normu izpildi.Veselības ministrijas ieskatā, optometristi kā ārstniecības personas veselības aprūpes pakalpojumus var nodrošināt ārstniecības iestādēs, kuras jau šobrīd izpilda Noteikumu prasības, t.sk. arī vides pieejamības prasības. Līdz ar to, optometristu pakalpojumu pieejamība iedzīvotājiem netiks samazināta, jo personas ārstniecības iestādē saņems nepieciešamo optometrista pakalpojumu un ar optometrista izsniegto slēdzienu, dosies uz optikas veikalu, kur pasūtīs nepieciešamo redzes korekcijas līdzekli. Konkurences padome 2020.gada 4.marta vēstulē NR.1.8-2/260 *aicina izvērtēt iespēju noteikt vai pagarināt pārejas periodu vides pieejamības prasību nodrošināšanai personām ar funkcionāliem traucējumiem jaunajiem tirgus dalībniekiem vai izskatīt citus iespējami samērīgus risinājumus, lai novērstu tirgus dalībnieku diskrimināciju, jo Noteikumu 4. un 187.punkts ietver izņēmumus attiecībā uz vides pieejamības nodrošināšanu personām ar funkcionāliem traucējumiem, atļaujot vides pieejamības prasības izpildīt būtiski vienkāršāk tām ārstniecības iestādēm, kas ārstniecības iestāžu reģistrā ir reģistrētas līdz 2014.gada 1.janvārim. Konkurences padomes ieskatā Noteikumu 4. un 187.punkta pašreizējā redakcija rada ilgstošas un laikā neierobežotas priekšrocības ārstniecības iestādēm, kas ir reģistrētas Ārstniecības iestāžu reģistrā līdz 2014.gada 1.janvārim, tādējādi diskriminējot ārstniecības iestādes, kas reģistrētas pēc minētā datuma. Šāda beztermiņa atvieglojumu pieejamība rada nevienādus konkurences apstākļus.* Veselības ministrija izvērtēja Konkurences padomes ierosinājumu un neatbalsta tā īstenošanu, jo, kā jau iepriekš minēts, savulaik optometristu pārstāvji informēja Veselības ministriju, ka 3 gadu pārejas periods (2017.-2019.gads) ir pietiekošs laiks, lai izpildītu spēkā esošo normatīvo aktu prasības. Papildus norādām, ka Noteikumu 4. un 187.punkta spēkā esošās redakcija tika apstiprināta ar Ministru kabineta 2013.gada 10. decembra noteikumiem Nr.1463 “Grozījumi Ministru kabineta 2009.gada 20.janvāra noteikumos Nr.60 ”Noteikumi par obligātajām prasībām ārstniecības iestādēm un to struktūrvienībām””. Ar minēto noteikumu spēkā stāšanos tiek īstenota Apvienoto Nāciju Organizācijas Konvencijas „Par personu ar invaliditāti tiesībām” 25.pantā noteiktais, ka dalībvalstis veic visus atbilstošos pasākumus, lai personām ar invaliditāti nodrošinātu veselības pakalpojumu pieejamību, kuros ņem vērā dzimumu aspektus, tostarp veselības rehabilitācijas pieejamību. Veselības ministrija, veicot grozījumus Noteikumos, kā prioritāti izvirzīja veselības aprūpes pakalpojumu pieejamību personām ar funkcionāliem traucējumiem un tiek rasts kompromisa risinājums veselības aprūpes pakalpojumu pieejamības nodrošināšanai iedzīvotājiem un vienlaikus tajā iekļautās normas risina arī vides pieejamības jautājumus, nepārtraucot ārstniecības iestāžu darbību ar 2014.gada 1.janvāri.Sabiedriskas organizācijas “Invalīdu un viņu draugu apvienība “Apeirons”” 2020.gada 19.februāra vēstulē izteiktais ierosinājums iekļaut Noteikumos obligātu prasību, ka *vides pieejamības prasību izvērtēšanā un nodrošināšanā izšķirošam ir jābūt tādas biedrības atzinumam, kurai deleģēta vides pieejamības prasību ievērošanas izvērtēšanas funkcija un kura vismaz piecus gadus sniedz konsultācijas par vides pieejamības pasākumiem personām ar funkcionāliem traucējumiem* ir diskutējams un, līdz ar to, šajā noteikumu projektā nav iekļaujams.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav |

Veselības ministre                                  I. Viņķele

Vīza: Valsts sekretāre D. Mūrmane - Umbraško

Eglīte 67876091

Leonora.Eglite@vm.gov.lv